Nariadenie Komisie (ES) č. 98/2003
z 20. januára 2003,
ktorým sa ustanovujú bilancie dodávok a pomoc spoločenstva pre dodávky niektorých základných výrobkov ľudskej spotreby určených na spracovanie a na poľnohospodárske vstupy a pre dodávky živých zvierat a vajec do okrajových regiónov podľa nariadení Rady (ES) č. 1452/2001, (ES) č. 1453/2001 a (ES) č. 1454/2001
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1452/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre francúzske zámorské departementy a ktorým sa mení a dopĺňa smernica 72/462/EHS a zrušujú sa nariadenia (EHS) č. 525/77 a (EHS) č. 3763/91 (Poseidón) [1], najmä na jeho článok 3 ods. 6, článok 6 ods. 5 a článok 7 ods. 2,
so zreteľom na nariadenie Rady (ES) č. 1453/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre Azorské ostrovy a ostrov Madeira a zrušuje sa nariadenie (EHS) č. 1600/92 (Poseima) [2], najmä na jeho článok 3 ods. 6 a článok 4 ods. 5,
so zreteľom na nariadenie Rady (ES) č. 1454/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre Kanárske ostrovy a zrušuje sa nariadenie (EHS) č. 1601/92 (Poseican) [3], naposledy zmenené a doplnené nariadením Komisie (ES) č. 1922/2002 [4], najmä na jeho článok 3 ods. 6 a článok 4 ods. 5,
keďže:
(1) V nariadení Komisie (ES) č. 20/2002 [5], naposledy zmenenom a doplnenom nariadením (ES) č. 1215/2002 [6], boli ustanovené podrobné pravidlá uplatňovania nariadení (ES) č. 1452/2001, (ES) č. 1453/2001 a (ES) č. 1454/2001 pokiaľ ide o osobitné opatrenia pre dodávky niektorých poľnohospodárskych výrobkov do francúzskych zámorských departementov, na ostrov Madeira, Azorské ostrovy a Kanárske ostrovy (ďalej len okrajové regióny).
(2) Na účely uplatňovania článku 2 nariadení (ES) č. 1452/2001, (ES) č. 1453/2001 a (ES) č. 1454/2001 sa musia zostaviť bilancie dodávok výrobkov, na ktoré sa vzťahujú osobitné opatrenia na dodávky, a musia sa určiť množstvá výrobkov, na ktoré sa vzťahujú osobitné opatrenia na dodávky spoločne s pomocou pre dodávky zo spoločenstva,
(3) V súlade s nariadeniami (ES) č. 1452/2001, (ES) č. 1453/2001 a (ES) č. 1454/2001 a podľa článku 6 nariadenia (ES) č. 20/2002 takáto pomoc bude stanovená tak, aby zohľadňovala doplnkové náklady na dopravu do okrajových regiónov a ceny uplatňované na vývoz do tretích krajín a v prípade poľnohospodárskych vstupov a výrobkov určených na spracovanie, doplnkové životné náklady na ostrove alebo na inom vzdialenom mieste.
(4) Je preto potrebné stanoviť jednotné sadzby pomoci pre každý výrobok, diferencované podľa miesta určenia. Naviac je potrebné najmä zohľadniť obchodné toky so zostávajúcou časťou spoločenstva a ekonomický aspekt navrhovanej pomoci; objem pomoci by sa mal ustanoviť s odkazom na subvencie udeľované na vývoz podobných výrobkov do tretích krajín, ktoré budú uplatňované, ak tento objem bude vyšší ako uvedené jednotné sadzby.
(5) V odvetví spracovania ovocia a zeleniny na Azorských ostrovoch, ostrove Madeira a Kanárskych ostrovoch by stanovenie tejto pomoci na základe doplnkových nákladov na dopravu, vzdialenosti a skutočnosti, že tieto miesta sú ostrovmi, podstatne znížilo objemy pomoci, ktoré boli udeľované doteraz. Aby nedošlo k zničeniu uvedených odvetví a aby sa zabezpečil harmonický rozvoj výroby, toto zníženie by sa malo rozvrhnúť na obdobie dvoch rokov, hoci by to mohlo znamenať neustále sledovanie obchodných tokov a zohľadňovanie ekonomického aspektu plánovanej pomoci.
(6) Pokým sa neurobí podrobnejší prieskum rozvoja živočíšnych odvetví v okrajových regiónoch a podmienok pre dodávky plemenných zvierat, počet oprávnených zvierat a vajec by sa mal dočasne obnovovať a, tam kde je to použiteľné, pomoc pre tieto dodávky, so zohľadnením kritérií uvedených v článkoch 6 a 7 nariadenia (ES) č. 1452/2001, článku 4 nariadenia (ES) č. 1453/2001 a článku 4 nariadenia (ES) č. 1454/2001.
(7) Aby sa zohľadnili osobitné rysy rôznych výrobkov v každom odvetví, mali by sa ustanoviť podľa potreby podrobné opatrenia pre udeľovanie pomoci a stanovenie množstiev pre dodávky výrobkov spoločenstva do okrajových regiónov podľa článku 3 nariadení (ES) č. 1452/2001, (ES) č. 1453/2001 a (ES) č. 1454/2001.
(8) Nariadenie Komisie (ES) č. 21/2002 z 28. decembra 2001, ktorým sa ustanovujú bilancie dodávok a pomoc spoločenstva pre okrajové regióny na základe nariadení Rady (ES) č. 1452/2001, (ES) č. 1453/2001 a (ES) č. 1454/2001 [7], naposledy zmenené a doplnené nariadením Rady (ES) č. 2225/2002 [8], bolo niekoľkokrát zmenené a doplnené. Kvôli vyjasneniu by sa toto nariadenie malo zrušiť a jeho ustanovenia by sa mali začleniť do tohto nariadenia.
(9) Aby sa zabezpečilo, že operácie budú v roku 2003 riadne vykonávané, toto nariadenie má platiť od 1. januára 2003. Avšak prevádzkovatelia, ktorí požiadali o osvedčenia na základe súm uplatniteľných podľa nariadenia (ES) č. 21/2002, ich budú môcť dostávať. Aby sa zabezpečilo potrebné sledovanie a zistil akýkoľvek nežiadúci vývoj, ktorý by si mohol vyžiadať nápravy od roku 2004, toto nariadenie bude platiť do konca roku 2003.
(10) Spoločné rokovanie riadiacich výborov pre obilniny, bravčové mäso, hydinové mäso a vajcia, mlieko a mliečne výrobky, hovädzie mäso a teľacie mäso, baranie mäso a kozie mäso, oleje a tuky, cukor, spracované ovocie a zeleninu, chmeľ, semená a sušené krmivo nedoručilo stanovisko v rámci lehoty stanovenej jeho predsedom,
PRIJALA TOTO NARIADENIE:
Článok 1
1. Množstvá odhadovanej bilancie dodávok podľa osobitných opatrení dodávok pre výrobky, ktoré majú prospech z výnimky z ciel na dovoz výrobkov z tretích krajín alebo ktoré majú prospech z pomoci spoločenstva, a objemy pomoci poskytovanej pri dodávkach výrobkov spoločenstva sú pre každý výrobok stanovené v:
a) prílohe I pre francúzske zámorské departementy;
b) prílohe III pre ostrov Madeira a Azorské ostrovy;
c) prílohe V pre Kanárske ostrovy.
2. Pre každý výrobok:
- objemy pomoci v stĺpci I sa budú vzťahovať na dodávky iných výrobkov spoločenstva ako sú poľnohospodárske vstupy a výrobky určené na spracovanie,
- objemy pomoci v stĺpci II sa budú vzťahovať na dodávky poľnohospodárskych vstupov spoločenstva a výrobky spoločenstva určené na spracovanie v okrajových regiónoch,
- objemy pomoci získané pomocou odkazov v stĺpci III, ak sú uvedené, sa budú vzťahovať na akýkoľvek predmet dodávky vo výrobkoch spoločenstva, ak tieto objemy sú vyššie ako objemy uvedené v stĺpcoch I a II.
Článok 2
Počet zvierat a vajec určených na podporu živočíšnej výroby v okrajových regiónoch a, tam kde je to použiteľné, pomoc pre tieto dodávky budú stanovené v:
a) prílohe II pre francúzske zámorské departementy;
b) prílohe IV pre ostrov Madeira a Azorské ostrovy;
c) prílohe VI pre Kanárske ostrovy.
Článok 3
Týmto sa zrušuje nariadenie (ES) č. 21/2002.
Článok 4
Toto nariadenie nadobúda účinnosť deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od 1. januára do 31. decembra 2003. Avšak, ak objemy pomoci ustanovené v nariadení (ES) č. 21/2002 budú vyššie ako objemy ustanovené v tomto nariadení pre dané výrobky, predchádzajúce objemy pomoci sa budú vzťahovať na žiadosti o pomoc udeľovanú na základe osvedčení, ktoré boli podané medzi dňom nadobudnutia účinnosti a dňom uplatniteľnosti tohto nariadenia.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. januára 2003